Radd il-ħajr għall-ġid tas-sema Għall-mexxej tal-kor. Salm ta' David. Għanja. Tifħir lilek jistħoqq, o Alla, f'Sijon; lilek irroddu l-wegħda, int, li tisma' talbna. Quddiemek jersaq kull bniedem, minħabba fi ħtijietu. Kbar wisq għalina dnubietna; iżda inti taħfirhomlna. Hieni l-bniedem li inti tagħżel u tqiegħdu jgħammar fit-tempju tiegħek. Bil-ġid ta' darek nixbgħu fit-tempju mqaddes tiegħek. Tal-għaġeb kif tweġibna bil-ġustizzja tiegħek, o Alla tas-salvazzjoni tagħna. Int tama ta' min jgħix fi truf l-art u fi gżejjer fl-ibħra mbiegħda. Int twaqqaf fis-sod il-muntanji b'qawwietek, int imħażżem bis-saħħa. Int issikket l-għajjat tal-ibħra, u l-ħsejjes tal-imwieġ tagħhom, u t-tixwix tal-popli. U jibżgħu dawk li jgħammru fi truf l-art quddiem l-għeġubijiet tiegħek. Il-Lvant u l-Punent inti timliehom bil-ferħ. Inti żżur l-art u ssaqqiha, u tagħniha bil-ġid tiegħek. Il-wied ta' Alla mimli bl-ilma ; il-qamħ tagħhom ħejjejtilhom. Hekk int tħejjiha: issaqqi r-raddiet u twitti t-tub tagħha, bl-irxiex trattabha u tberkilha ż-żrieragħ. Fawwart is-sena bi tjubitek, triqatek bil-ġid joqtru. Joqtru bin-nida l-mergħat tad-deżert, u bil-ferħ jitħażżmu l-għoljiet. Il-mergħat jimtlew bl-imrieħel, il-widien jinksew bil-qamħ; jgħajtu lkoll u jgħannu bil-ferħ!